**AIŠKINAMASIS RAŠTAS**

**DĖL projektų konkursų rengimo tvarkos**

1. **Sprendimo projekto esmė, tikslai ir uždaviniai.**

Sprendimas turi būti priimtas vadovaujantis Lietuvos Respublikos architektūros įstatymo (toliau – Įstatymas) 13 straipsnio 2 dalimi, kuri nurodo, kad architektūriniu, urbanistiniu, valstybiniu ar viešojo intereso požiūriu reikšmingų objektų planavimo ar projektavimo atvejais turi būti rengiami architektūriniai konkursai (toliau – Konkursas), skirti geriausiai statinio architektūrinei idėjai, pateikiamai projektiniuose pasiūlymuose, ir (ar) urbanistinei idėjai, pateikiamai teritorijos vystymo koncepcijoje, išreikšti. Konkursai rengiami vadovaujantis šio įstatymo, Lietuvos Respublikos civilinio kodekso, Lietuvos Respublikos Viešųjų pirkimų įstatymo ir kitų įstatymų, kuriuose reglamentuojamos Konkursų nuostatos.

Klaipėdos miesto savivaldybės administracija sprendime nurodytais atvejais turės vykdyti projektų konkursus. Konkursų tikslas – siekti šių objektų architektūros kokybės, optimalaus kokybės ir kainos santykio.

Sprendimo projektas parengtas įgyvendinant architektūros plėtros kryptis Klaipėdos mieste pagal savivaldybės kompetenciją. Siūloma numatyti, kad architektūriniai konkursai turi būti rengiami miesto plėtrai ir savitumo išsaugojimui reikšmingų jo teritorijos dalių erdvinio vystymo urbanistinei idėjai pateikiamai teritorijos vystymo koncepcijoje išreikšti, atsižvelgiant į Klaipėdos miesto bendrojo plano sprendinius, architektūriniai konkursai pastatams miesto senamiestyje ir istorinėje dalyje, , taip pat statiniams, kurių atsiradimas darys poveikį miesto istoriškai susiklosčiusiai urbanistinei erdvinei struktūrai ir aplinkos formavimui (tiltams, viadukams, reikšmingiems miestui ir regionui stadionams, skverams, parkams, aikštėms), statiniams, reprezentuojantiems miestą (oro uostams, jūros ir upių laivyno, geležinkelio ir autobusų stotims), aukštybiniams pastatams ir kitiems statiniams, kuriems jau numatyta rengti architektūrinį konkursą patvirtintame teritorijų planavimo dokumente.

1. **Projekto rengimo priežastys ir kuo remiantis parengtas sprendimo projektas.**

Įstatymo 13 straipsnio 2 dalis numato, kad taryba turi nuspręsti tiksliai įvardinant kurie objektai ir teritorijos turi būti įtraukti į sąrašą, kuriems turi būti rengiami architektūriniai konkursai.

**Planavimo pagrindas:**

Įstatymo 13 straipsnio 2 dalis.

1. **Kokių rezultatų laukiama.**

Klaipėdos miesto tarybai pritarus objektų ir teritorijų sąrašui, kuriems turi būti rengiami architektūriniai konkursai, Klaipėdos mieste numatomas naujai statomų pastatų architektūrinės kokybės bei teritorijų urbanistikos kokybės pagerėjimas.

1. **Sprendimo projekto rengimo metu gauti specialistų vertinimai.**

2017-11-21 Administracijos direktoriaus įsakymu Nr. AD1-2864 sudaryta darbo grupė dėl architektūriniu, urbanistiniu, valstybiniu ar viešojo intereso požiūriu reikšmingų objektų planavimo ar projektavimo atvejų, kuomet turi būti rengiami architektūriniai konkursai Klaipėdos mieste, pripažinimo.

2017-10-31, 2017-11-27, 2017-11-30, 2017-12-19, 2018-01-02, 2018-01-31, 2018-02-22, 2018-03-02 ir 2018-04-03 vykusių susitikimų metu Klaipėdos miesto savivaldybės administracijos specialistai, Lietuvos architektų rūmų ir Klaipėdos LEZ atstovai svarstė tarybos sprendimų projektus ir atrinko aktualiausias teritorijas ir statinius kuriems turi būti rengiami architektūriniai konkursai.

Sprendimo rengimo metu buvo gauti organizacijų raštai (UAB „Klaipėdos laisvosios ekonominės zonos valdymo bendrovė“, „Klaipėdos prekybos, pramonės ir amatų rūmai“, „Klaipėdos pramoninkų asociacija“, VĮ „Klaipėdos valstybinio jūrų uosto direkcija“, „Lietuvos jūrų krovos kompanijų asociacija“, „Lietuvos architektų rūmų regioninė architektų taryba“) su pastabomis ir pasiūlymais. Skirtingų grupių pozicijos šiuo klausimu nesutapo: Lietuvos architektų rūmų regioninė architektų taryba išreiškė nepritarimą Sprendimo projekto variantui, skirtingai nei visos likusios organizacijos. Sprendimo projektas parengtas siekiant suderinti skirtingus interesus.

1. **Išlaidų sąmatos, skaičiavimai, reikalingi pagrindimai ir paaiškinimai.**

Nėra.

1. **Lėšų poreikis sprendimo įgyvendinimui.**

 Savivaldybei organizuojant konkursą kiekvienu atveju atskirai bus numatomos lėšos piniginėms išmokoms konkurso nugalėtojams.

1. **Galimos teigiamos ar neigiamos sprendimo priėmimo pasekmės.**

 Neigiamų pasekmių nenumatoma, teigiamos – naujai statomų pastatų architektūrinės kokybės bei teritorijų urbanistikos kokybės pagerėjimas.

**PRIDEDAMA.** Klaipėdos miesto savivaldybės taryba sprendimo dėl architektūros įstatymo įgyvendinimo projektas, 1 lapas.

|  |  |
| --- | --- |
| Savivaldybės administracijos direktoriaus pavaduotoja | Elida Mantulova |
|  |  |
| Investicijų ir ekonomikos departamento vyresnysis patarėjas | Vytautas Kovaitis |